உயர்த்தப்பட்ட தரையமைப்பால் உள்மண்டபமாய் விளங்கும் பின்பகுதி கிழக்கு மேற்காக 5. 40 மீ. நீளம், தென்வட லாக 2. 42 மீ. அகலம், 2. 18 மீ. உயரம் கொண்டுள்ளது. அதன் கிழக்குச் சுவரைத் தொடங்குமிடத்தில் ஓர் அரைத்தூணும் வடசுவரோடு ஒன்றுமிடத்து ஓர் அரைத்தூணும் அணைத்துள்ளன. உபானம் ஒன்றின்மீது எழும் அகலமான முதல் தூணும் அளவில் சிறுத்த இரண்டாம் தூணும் உறுப்பு வேறுபாடற்ற நான்முக அரைத்தூண்களாய் அமைந்து உத்திரம் தாங்க, சுவர் வெறுமையாக உள்ளது. முகமண்டபத்தின் தென்கிழக்குச் சுவர்த் துண்டிற்கும் உள்மண்டபத்தின் அகலத்தூணுக்கும் இடையில் பரவியுள்ள முகமண்டபக் கிழக்குச் சுவர் 88 செ. மீ. அகலம் கொள்ள, உள்மண்டபத்தின் கிழக்குச் சுவர் 1. 67 மீ. அகலத்தில் அமைந்துள்ளது.